b'\n_START_ARTICLE_\nFranc Gabrejna\n_START_SECTION_\n\xc5\xbdivljenje\n_START_PARAGRAPH_\nRodil se je na veliki kmetiji, njegov o\xc4\x8de je bil po poklicu cerkveni klju\xc4\x8dar, bil je najstarej\xc5\xa1i od dvanajstih otrok. Osnovno \xc5\xa1olo je kon\xc4\x8dal na Uncu, gimnazijo v Ljubljani, \xc5\xa1e pred zaklju\xc4\x8dkom je bil vpoklican v slu\xc5\xbeenje v vojski med prvo svetovno vojno. Zaradi bolezni se je pred\xc4\x8dasno vrnil domov._NEWLINE_Po izobra\xc5\xbeevanju v semeni\xc5\xa1\xc4\x8du je bil 18. julija 1920 posve\xc4\x8den v duhovnika v Ljubljani. Po posve\xc4\x8denju je bil dve leti kaplan v Studenem, nato dve leti v Hrenovicah, eno leto je bil \xc5\xbeupnijski upravitelj na Otlici, nato  od leta 1925 v Podkraju, od leta 1939 pa je bil \xc5\xbeupnik v Lozicah pri Podnanosu._NEWLINE_Po kapitulaciji Italije je tudi Primorsko zasedla nem\xc5\xa1ka vojska. V dnevniku dekana Alojzija Novaka (t. i. \xc4\x8drni\xc5\xa1ka kronika) (nejasnno v viru) je zapisano "22. november 1943: ... pretekli teden so na\xc5\xa1li na ajdovskem letali\xc5\xa1\xc4\x8du \xc5\xbeupnika iz Lozic Gabrejna z razbito \xc4\x8drepinjo mrtvega. Menda so ga ubili Nemci, ker ni bil dovolj prijazen z njimi, ko so iskali stanovanja v \xc5\xbeupni\xc5\xa1\xc4\x8du."_NEWLINE_V kroniki Podnano\xc5\xa1ke \xc5\xbeupnije pi\xc5\xa1e: "13. novembra 1943 popoldne ob dveh je bil Lozi\xc5\xa1ki \xc5\xbeupnik Franc Gabrejna odpelja v Vipavo. 15. novembra je bil odpeljan v Ajdov\xc5\xa1\xc4\x8dino in tam ustreljen. 19. novembra je bil najden v Ajdov\xc5\xa1\xc4\x8dini in zve\xc4\x8der odpeljan na Lozice in tam 21. novembra pokopan. \xc5\xbdupnik Janez Kova\xc4\x8d, Podnanos."_NEWLINE_Na Franca Gabrejno naj bi njegova gospodinja v \xc5\xbeupni\xc5\xa1\xc4\x8du, kot simpatizerka OF, vplivala tako, da ga je prepri\xc4\x8dala v odklonilen nastop do nem\xc5\xa1kih vojakov. Po drugih virih naj bi ona ovadila \xc5\xbeupnika Nemcem, da simpatizira z OF. _NEWLINE_Tretji vir trdi, da naj bi nem\xc5\xa1ki vojaki v vasi na\xc5\xa1li pisalni stroj, osumljeni pa naj bi obto\xc5\xbeil, da mu ga je dal \xc5\xbeupnik, po \xc4\x8demer so ga odpeljali pod sumom, da je z njim razmno\xc5\xbeeval reklamne letake OF._NEWLINE_Februarja 1944 so njegovi doma\xc4\x8di sklenili, da ga prepeljejo na doma\xc4\x8de pokopali\xc5\xa1\xc4\x8de na Unec. Ob prekopu so videli, da je bil ob smrti oble\xc4\x8den v talar, v obraz pa je bil skoraj do nerazpoznavnosti iznaka\xc5\xbeen. _NEWLINE_V \xc5\xbeupniji na Uncu je ve\xc4\x8dja tabla Dobrega pastirja, ki je postavljena v spomin na njegovo novo ma\xc5\xa1o.'